Nafarroako Parlamentuko Mahaiak, 2016ko urriaren 3an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Iñaki Iriarte López jaunak aurkezturiko mozioa, zeinaren bidez Nafarroako Parlamentuak gaitzetsi egiten baitu herri-festen polizitazioa, eta udalak, kontzejuak, peñak eta kultur nahiz auzo elkarteak premiatzen baititu festagune anitz, integratzaile eta gorrotorik nahiz propaganda politikorik gabekoen alde lan egin dezaten.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2016ko urriaren 3an

Lehendakaria: Ainhoa Aznárez Igarza

MOZIOAREN TESTUA

Unión del Pueblo Navarro parlamentu-taldeko Iñaki Iriarte López jaunak, Legebiltzarreko Erregelamenduan ezarritakoaren babesean, honako mozio hau aurkezten du, zeinaren bidez Nafarroako Parlamentuak gaitzetsi egiten baitu herri-festen politizazioa, eta udalak, kontzejuak, peñak eta kultur nahiz auzo elkarteak premiatzen baititu festagune anitz, integratzaile, eta gorrotorik nahiz propaganda politikorik gabekoen alde lan egin dezaten. 

Udan zehar, azken hamarkadetako ohiturari jarraikiz, sektore politiko jakin batzuek propaganda-kanpaina handi bat egiteko baliatu dituzte herri-festak, beren ideologia eta identitate politikoak zabaltzeko eta ezberdin pentsatzen eta sentitzen dutenak beldurtzeko xedez. Kanpaina horren karietara, pintaketak egin dira gune publiko eta pribatuetan, afixa politikoak, pegatinak, pankartak eta banderak jarri dira, eta manifestazioak, kontzertuak, solasaldiak, brindisak eta abar egin dira. Jarduera horietan, sarritan, gorroto-mezuak eta indarkeria politikoa goratzekoak zabaldu dira. Zenbait lekutan –adibidez, Iruñeko Navarrerían, Aldapa kaleko San Ferminetan–, sektore horiek espazio publikoa zigorgabekeriaz konkistatu eta monopolizatu dute, gure gizartearen ezaugarri den aniztasunaren irudi zeharo desitxuratua emanez. Horren ondorioz, pertsona asko sentitzen dira festetatik bazterturik, iraindurik eta mehatxaturik, haien delitu bakarra izaki beren identitate politiko eta kulturala. Jabetu egin beharra dago festen politizazioak eta festetan gorroto-mezuak zabaltzeak larriki hondatzen dutela bizikidetasuna eta denoi egiten digutela kalte. 

Ideiak libreki eztabaidatu eta zabaltzea da, zalantzarik gabe, gizarte demokratiko ororen funtsezko oinarria. Halere, horren muga zera da, onartzea aniztasuna nahiz identitate- hizkuntza-, politika-, sexu- eta erlijio-bestelakotasuna. Gainera, gizarte demokratiko orotan badaude zenbait gune non, adostasunez, eragileek politika egiteari uko egin baitiote. Inork ere ez luke onartuko, adibidez, politika egitea haur eskola batean, hilerri batean edo ospitale batean. Beste horrenbeste egin beharko litzateke herri-festetan; izan ere, nafar guztion ondarearen funtsezko parte bat dira. Urtean zehar badira jai ez diren egun asko, jarduera politikoak programatzeko. 

Horregatik, ondoko erabaki proposamena aurkezten dugu: 

1. Nafarroako Parlamentuak gaitzetsi egiten ditu herri-festen politizazioa eta festaguneak propaganda politikoa egiteko eta gorroto-mezuak zabaltzeko erabiltzea. 

2. Nafarroako Parlamentuak Nafarroako udalak, kontzejuak, peñak eta kultur nahiz auzo elkarteak premiatzen ditu festetan zehar bizikidetasuna hobetzeko eta festaguneak anitzak, integratzaileak eta gorrotorik nahiz propaganda politikorik gabekoak izatearen alde lan egin dezaten. 

3. Nafarroako Parlamentuak alderdi politikoei eskatzen die festaguneetan ez dezaten ekitaldi politikorik programatu eta propaganda-ekitaldirik egin ez dezaten. Horri dagokionez, ez da halakotzat hartuko alderdien egoitzetako ostalaritza-jarduera. 

4. Nafarroako Parlamentuak Nafarroako Gobernuari eskatzen dio Bakearen, Bizikidetzaren eta Giza Eskubideen Zuzendaritza Nagusiaren bitartez harremanetan jar dadin foru erkidegoko toki entitateekin, haiek premiatze aldera festa anitz, integratzaile eta gorrotorik nahiz propaganda politikorik gabekoak susta ditzaten.

5. Nafarroako Parlamentuak Nafarroako Gobernuari eskatzen dio kanpaina bat abian jar dezan herritarrak arazo hau dela-eta kontzientziatzeko eta helburu horiek sustatzeko.

